<classify> MKUU wa Mkoa wa Iringa, Ally Hapi ameahidi kushirikiana na wakuu wenzake wa mikoa ya Nyanda za Juu Kusini kutangaza fursa na vivutio vya kiutalii vinavyopatikana katika ukanda huo. Hatua hiyo ni mwendelezo wa harakati za kuunga mkono azma ya Rais John Magufuli ya kufungua na kutangaza vivutio vya utalii vinavyopatikana katika ukanda wa Nyanda za Juu Kusini.Katika kuthibitisha hilo kwa vitendo, Hapi ameahidi kuunga mkono jitihada zilizoanzishwa na mtangulizi wake aliyekuwa Mkuu wa Mkoa huo, Amina Masenza za kuyaboresha zaidi Maonesho ya Utalii Karibu Kusini 2018 yanayoenda sambamba na Maadhimisho ya Siku ya Utalii Duniani ambayo Kitaifa yatafanyika mkoani Iringa Septemba 26 hadi 30, mwaka huu. Alitaja mkakati wake huo, mapema wiki hii jijini Dar es Salaam alipotembelea Ofisi za Kampuni ya Capital Plus International CPI inayoshirikiana na ofisi ya Mkuu wa Mkoa wa Iringa pamoja na Wizara ya Maliasili na Utalii, kuratibu maonesho hayo yanayofanyika mjini Iringa kwa mwaka wa tatu mfululizo.Tungependa watu kutoka maeneo mengine ya Tanzania na hata nje ya nchi waje katika maonesho hayo ili waone na kutembelea vivutio vya utalii, kihistoria na kufahamu fursa za uwekezaji tulizo nazo, alisisitiza na kuongeza: Mikoa ya nyanda za juu Kusini inasifika kuwa na hifadhi zenye sifa za kipekee ikiwemo Hifadhi ya Taifa ya Ruaha yenye makundi makubwa ya tembo na wanyama wengine.Hifadhi ya Kitulo yenye aina mbalimbali za maua ambayo hayapatikani mahali pengine duniani na Udzungwa yenye wanyama na viumbe adimu duniani kama vyura wa Kihansi,alitaja. Alisema mkoa wa Iringa ambao unaratibu maonesho hayo kwa kushirikiana na mikoa jirani ya Mbeya, Njombe, Songwe, Ruvuma, Rukwa na Katavi, umejipanga kushirikiana na sekta ya utalii, sekta binafsi pamoja jamii ya kimataifa ili kuyaboresha.Naamini tukishirikiana vizuri na wenzetu wa Ujerumani tunaweza kupokea watalii wengi zaidi kutoka huko watakaokuja kujifunza mengi ya kihistoria ikiwemo kumjua huyu Mkwawa alikuwa ni mtu wa aina gani, aliyeweza kutumia silaha za jadi akawashinda wajerumani waliokuwa na bunduki na risasi za moto, alitaja. Akizungumzia maandalizi ya maonesho hayo, Mratibu kutoka kampuni ya Capital Plus International, Clement Mshana alisema sasa kinachoendelea ni kutafuta ushiriki zaidi wa wadau kutoka mashirika na taasisi za kiserikali, sekta binafsi pamoja na mashirika ya kimataifa ili kufanikisha maonesho hayo kwa ubora uliokusudiwa. Mbali na maonesho yenyewe kutakuwa na Kongamano la kujadili  <topic>: kitaifa 